དེ་ཡང་སྔ་དྲོ་ཆུ་ཚོད་༩།༣༠ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྡོར་གདན་དགའ་ལྡན་འཕེལ་རྒྱས་གླིང་ནས་ཕེབས་འཁོར་ལ་བཞུགས་ཏེ་མཆོད་རྟེན་ཆེན་པོའི་རྒྱབ་ཀྱི་དམིགས་བསལ་ཕེབས་སྒོ་བརྒྱུད་སྔ་འགྱུར་རྙིང་མའི་སྨོན་ལམ་ཉིན་དང་པོའི་ཚོགས་དུས་གཉིས་པ་དང་སྟབས་བསྟུན་རྣམ་རྒྱལ་གྲྭ་ཚང་གིས་གོ་སྒྲིག་ཞུས་པའི་༸རྒྱལ་དབང་སྐུ་ཕྲེང་རིམ་བྱོན་ལ་བཀའ་དྲིན་རྗེས་དྲན་གྱི་ཚོགས་མགོན་དུ་ཆིབས་བསྒྱུར་བསྐྱངས་ཡོད་པ་དང་།སྐབས་དེར་སྒོ་ཆེན་དུ་རྣམ་གྲྭ་མཁན་རིན་པོ་ཆེ་མཆོག་དང་ཀ་ཐོག་དགེ་རྩེ་རིན་པོ་ཆེ།གཞན་ཡང་མཁན་བླ་སྤྲུལ་ཁག་ཅིག་གིས་ཕེབས་བསུ་དང་བཅས་ཐོག་མར་མཆོད་རྟེན་ཆེན་པོའི་རྟེན་གཙོར་བཞུགས་པའི་ཐུབ་དབང་སྐུ་བརྙན་ལ་མཆོད་མཇལ་ཞུས་རྗེས་བཞུགས་ཁྲི་རིན་པོ་ཆེར་༸ཞབས་སོར་འཁོད་པ་དང་མཎྚལ་རྟེན་གསུམ་འདེགས་འབུལ་ཞུས་རྗེས་༸རྒྱལ་དབང་སྐུ་ཕྲེང་རིམ་བྱོན་གྱི་རྣམ་ཐར་སྙིང་བསྡུས་གསེར་གྱི་ཕྲེང་བ་ཞེས་པ་དབུ་འབྱེད་བཀའ་དྲིན་བསྐྱངས།དེ་རྗེས་སྨོན་ལམ་གསུངས་འདོན་དབུ་འཛུགས་ཀྱིས་ཆུ་ཚོད་༡༡མ་ཟིན་ཙམ་ལ་བཀའ་དྲིན་རྗེས་དྲན་གྱི་འཆོད་འབུལ་གནང་སྒོ་མཇུག་ལེགས་པར་གྲུབ་སྟེ་བཞུགས་གནས་དགའ་ལྡན་འཕེལ་རྒྱས་གླིང་དུ་ཆིབས་ཞལ་བསྒྱུར་ཡོད་པ་རེད།